ID-DEĊIŻJONI TAL-KUNSILL
ta' l-14 ta' Ġunju 2004
li temenda d-Deċiżjoni 98/161/KE li tawtorizza r-Renju ta' l-Olanda sabiex japplika miżura li tidderoga mill-Artikoli 2 u 28a(1) tas-Sitt Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri dwar taxxi fuq it-turnover
(2004/514/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitá Ewropea,
Wara li kkunsidra s-Sitt Direttiva tal-Kunsill 77/388/KEE tas- 17 ta' Mejju 1977 dwar l-armonizazzjoni tal-liġijiet ta' l-Istati Membri dwar taxxi fuq it-turnover - Sistema Komuni ta' taxxa fuq il-valur miżjud: bażi uniformi ta' stima, (1) u b'mod partikolari l-Artikolu 27 tagħha,
Wara li kkunsidra il-proposta tal-Kummissjoni,
Billi:
(1)
Skond l-Artikolu 27(1) tad-Direttiva 77/388/KE, il-Kunsill li jaġixxi b'mod unanimu fuq proposta tal-Kummissjoni, jista' jawtorizza kwalunkwe Stat Membru sabiex jintroduċi jew jestendi miżuri speċjali għal deroga minn dik id-Direttiva sabiex tiġi simplifikata l-proċedura li biha tintalab it-taxxa jew sabiex wieħed jipprevjeni ċerti tipi ta' evażjoni jew evitar tat-taxxa.
(2)
B'ittra reġistrata mas-Segretarjat-Ġenerali tal-Kummissjoni fis-26 ta' Novembru 2003, il-Gvern Olandiż talab l-estensjoni tad-Deċiżjoni 98/161/KE (2) li tawtorizzah sabiex japplika miżuri ta' taxxa speċjali għas-settur ta' l-iskart riċiklabbli.
(3)
L-Istati Membri l-oħra kienu infurmati bit-talba fl-14 ta' Jannar 2004.
(4)
Id-Deċiżjoni 98/161/KE, awtorizzat lir-Renju ta' l-Olanda sabiex japplika l-miżuri li ġejjin sal-31 ta' Diċembru 2003:
-
eżenzjoni għall-provvista u l-akkwist intra-Komunitarju ta' materjali użati u ta' skart minn ditti b'turnover annwali ta' inqas minn NGL 2,5 miljun. Għall-għanijiet tal-kalkolazzjoni ta' dak il-limitu, tat-turnover ta' metalli li ma fihomx ħadid jista jiġi injorat,
-
eżenzjoni għall-provvista u l-akkwist intra-Komunitarju ta' metalli li ma fihomx ħadid.
(5)
Entitajiet taxxabli li jkunu qed jagħmlu tranżazzjonijiet li huma eżentati skond l-Artikoli 2 u 3 tad-Deċiżjoni 98/161/KE jistgħu jiġu awtorizzati sabiex ma jagħmlux akkwisti intra-Komunitarji u provvisti ta' materjali użati u ta' skart effetwati minnhom suġġett għall-miżuri speċjali pprovduti b'dik id-Deċiżjoni.
(6)
Il-miżura derogatorja kienet meħtieġa minħabba d-diffikultá li wieħed jittratta l-frodi f'dan is-settur, fejn ċerti operaturi, prinċipalment negozjanti żgħar, ma żammewx ma' l-obbligi tagħhom skond l-Artikolu 21 (1)(a) tad-Direttiva 77/388/KEE illi jħallsu lill-awtoritajiet it-taxxa li kienu talbu għall-provvisti tagħhom. L-infurzar tal-ġbir tat-taxxa f'dan is-settur huwa partikolarment diffiċli minħabba l-kumplikazzjonijiet fl-identifikazzjoni u s-superviżjoni ta' l-attivitajiet ta' negozjanti mhux kompjaċenti. Għalhekk dawn l-arranġamenti jikkostitwixxu miżura effettiva ta' prevenzjoni ta' frodi.
(7)
Fis-7 ta' Ġunju 2000 il-Kummissjoni ppublikat strateġija biex ittejjeb l-operazzjoni tas-sistema tal-VAT fuq perijodu qasir fejn impenjat ruħha sabiex tirrazzjonalizza n-numru kbir ta' derogi li bħalissa qegħdin fis-seħħ. F'xi kazijiet, madankollu, din ir-razzjonalizzazjoni tista' tinvolvi l-estensjoni ta' ċerti derogi li huma partikolarment effettivi, għall-Istati Membri kollha. Il-komunikazzjoni tal-Kummissjoni ta' l-20 ta' Ottubru 2003 ittenni dan il-kompromess.
(8)
Ir-Renju ta' l-Olanda għandu jingħata estensjoni għad-deroga kurrenti sad-data tad-dħul fis-seħħ ta' skema speċjali għall-applikazzjoni tal-VAT għas-settur ta' l-iskart riċiklat, iżda mhux iktar tard mill-31 ta' Diċembru 2005.
(9)
Id-deroga ma għandha l-ebda impatt negattiv fuq ir-riżorsi proprji tal-Komunitajiet li ġejjin mill-VAT, lanqas ma għandha effett fuq l-ammont ta' VAT mitlub fl-istadju finali.
(10)
Sabiex tiġi assigurata l-kontinwità legali, din id-Deċiżjoni għandha tapplika mill-1 ta' Jannar 2004,
ADOTTA DIN ID-DEĊIŻJONI:
Artikolu 1
Fl-Artikolu 1 tad-Deċiżjoni 98/161/KE, id-data tal- “31 ta' Dicembru 2003” hija sostitwita bil-kliem li ġej: “sad-data tad-dħul fis-seħħ ta' skema speċjali għall-applikazzjoni ta' VAT għas-settur ta' l-iskart riċiklat fejn hi emendata d-Direttiva 77/388/KE, imma mhux iktar tard mill-31 ta' Dicembru 2005”.
Artikolu 2
Din id-Deċiżjoni għandha tibda tgħodd mill-1 ta' Jannar 2004.
Artikolu 3
Din id-Deċiżjoni hija indirizzata lir-Renju ta' l-Olanda.
Magħmula fil-Lussemburgu, nhar il-14 ta' Ġunju 2004.